Intertype
Intertype er en liniesættestøbemaskine, der fik stor udbredelse i 1900-tallet. Teknologien var stort set identisk med Linotypes. Maskinen blev udviklet af den tyske avisudgiver Herman Ridder (1851-1915) op til 1917, hvor de fleste af Ottmar Mergenthalers patenter på Linotype-maskinen udløb. Allerede i 1916 havde Ridder set udviklingen for sig, oprettet sit produktionsselskab, Intertype Corporation, og sat maskinen i produktion. I Danmark blev Intertype benyttet første gang i 1919.
Intertypes maskine var lidt enklere konstrueret og bedre bygget end Linotypes, men startede med at bruge de samme skriftmatricer som Linotype. En stor fordel høstede Intertype siden ved fra 1930erne at kunne bruge skriftmatricer helt op til 60 punkt, hvad der gav Intertype en meget stor fordel til avisproduktion og reklametryk. I 1957 lancerede Intertype den første version af et sættesystem, der kunne håndtere fotosats. Med udviklingen siden inden for fotosats havde Intertype dog udspillet sin historiske rolle.